**ENESEANALÜÜSI JUHEND**

Kutseõppe kvaliteedi hindamisel osalemiseks koostab kutseõpet pakkuv õppeasutus (edaspidi *kool*) sisehindamisele tuginedes eneseanalüüsi aruande (edaspidi *eneseanalüüs*). Üldjuhul analüüsib kool koos ühte õppesuunda kuuluvaid õppekavarühmi. Vastavalt kooli spetsiifikale võib eneseanalüüs hõlmata ka eri õppesuunda kuuluvaid õppekavarühmi.

*See juhis aruande valmides kustutatakse.*

# TIITELLEHT

Pealkirjas peab sisalduma kooli nimi ja analüüsitavate õppekavarühmade nimetused. Kontrollige õppekavarühmade nimetusi „[Kutseharidusstandardi“ Lisa 2](https://www.riigiteataja.ee/aktilisa/1190/6201/8016/Lisa_2.pdf) järgi.

Eneseanalüüsi aruande periood (õppeaastad). Aruande perioodiks on üldjuhul kuus aastat. Põhjendatud juhtudel võib periood olla lühem.

*See juhis aruande valmides kustutatakse.*

**Kooli kontaktandmed:**

koolijuhi nimi

kooli aadress

telefon

e-post

koduleht

hindamise korralduse kontaktisik koolis (nimi, amet, telefon, e-post).

Sisukord/struktuur

[TIITELLEHT 1](#_Toc41900509)

[ÜLDOSA 2](#_Toc41900510)

[ÕPPEKAVARÜHMAD 3](#_Toc41900511)

[Ülevaade 3](#_Toc41900512)

[Analüüs hindamisvaldkondade lõikes 3](#_Toc41900513)

[Kokkuvõte ... õppekavarühmade peamistest tugevustest ja parendusvaldkondadest 7](#_Toc41900514)

[ANALÜÜSIOSA STRUKTUURI SKEEM 8](#_Toc41900515)

[HEA ENESEANALÜÜSI ARUANDE TUNNUSED 9](#_Toc41900516)

[HINDAMISKÜLASTUSE KORRALDAMISE JUHEND KOOLILE 10](#_Toc41900517)

# ÜLDOSA

* + - * Kooli lühitutvustus (nt õppesuunad, kool kui valdkondlik või piirkondlik kompetentsikeskus, õppijate koguarv, eripära, missioon, visioon, väärtused, arengukava peamised eesmärgid).
* Ülevaade kooli sisehindamissüsteemist, eneseanalüüsi koostamise protsessi lühikirjeldus (periood, kes olid kaasatud, tööjaotus, kooskõlastamine).

# ÕPPEKAVARÜHMAD

Pealkirjaks on nende õppekavarühmade nimetused (vt „[Kutseharidusstandard“ Lisa 2](https://www.riigiteataja.ee/aktilisa/1190/6201/8016/Lisa_2.pdf)), mida järgnevalt analüüsite.

Selles osas võib analüüsida õppekavarühmade õppekavu koos või eraldi, vastavalt õppekavade loogikale ja kooli vajadustele. Õppekavarühmade õppekavu, mille ühisosa on suur, analüüsitakse hindamisvaldkonna all koos; õppekavade erisused (nt õppevormide, tulemuste või probleemide poolest) tuuakse eraldi välja. **Eesmärgiks on koondada sarnane sisu, et vältida kordusi, samas erisused välja tuues.**

*See juhis aruande valmides kustutatakse.*

## Ülevaade

* Hinnatavad õppekavarühmad, mis kooli struktuuriüksustesse need kuuluvad ning mis õppekohtades toimub õpe, struktuuriüksuste juhtide kontaktandmed.
* Ülevaade analüüsitavatest (rakendatud) tasemeõppe õppekavadest (kvalifikatsioonitase, õppekava kood EHISes, maht (EKAP), rakendamise aasta, õppevormid, link õppekavale ja moodulite rakenduskavadele, õppekava juht).
* Ülevaade hinnatavatel õppekavadel õppijate arvudest (sh alustanud, lõpetanud ja nende osakaal). Esitage andmed vähemalt viimase kolme õppeaasta kohta või alates õppekava rakendamisest.
* Ülevaade hindamisperioodil sisseviidud olulisematest muudatustest, sh eelmiste sise- ja välishindamiste tulemuste põhjal.
* Ülevaade õppekavadega seotud täiendusõppe kursustest (andmed vähemalt viimase kolme õppeaasta kohta): läbiviimise aasta, sihtrühm, maht, alustanute ja lõpetanute arvud.
* Muu õppekavarühmadega/õppekavadega seotud oluline informatsioon (õppijate, õppevormide ja -korralduse ühisosa, eripära, roll/positsioon koolis). Kui informatsioon on õppekavade tasandil, tooge välja, mis õppekavarühma need kuuluvad.

## Analüüs hindamisvaldkondade lõikes

**Hindamisvaldkonnad on:**

* **õppekavad ja õppekavaarendus,**
* **õppimine ja õpetamine,**
* **õpetajad**.

Eneseanalüüsis tuleb lähtuda hindamisvaldkondadest ja nende hindamise kriteeriumidest. Iga hindamisvaldkonna all on hindamiskriteeriumid, mille täitmist vastavalt oma eesmärkidele kool eneseanalüüsis hindab.

**Küsimused** kriteeriumide all on abiks eneseanalüüsimisel ja aruande koostamisel. Kõik küsimused ei pruugi sobida igasse konteksti, samuti ei pruugi küsimused katta kogu infot, mida kool soovib anda. Hindamisvaldkonnad ja kriteeriumid on omavahel läbipõimunud, seepärast võib üks teema üles kerkida mitme valdkonna või kriteeriumi all. Ühest teemast tuleb kirjutada ühes, selleks kõige paremini sobivas kohas. **Vältida tuleb ülemääraseid kordusi, viidates vajadusel seostele**.

*See juhis kehtib kõikide hindamisvaldkondade kohta.*

##### **Õppekavade ja õppekavaarenduse hindamiskriteeriumid:**

* 1. **õppekavaarendus on eesmärgistatud, süsteemne ja juhitud; õppekavasid koostatakse ja arendatakse arvestades õppijate ja tööturu koolitusvajadust**

Kuidas selgitatakse välja õppijate ja tööturu koolitusvajadus Eestis ja/või regioonis? Mis eesmärgid ja millest lähtuvalt on õppekavaarendusele õppekavarühmas seatud? Kes ja kuidas on kaasatud õppekavade koostamisse ja arendusse, kuidas on jagatud vastutus? Mis õppekavu on õppekavarühmas hindamisperioodil loodud ja mis õppekavu on kavas luua (esma-, jätku-, täiendusõppe õppekavad) erinevatele sihtrühmadele? Millest lähtuvalt on kavandatud spetsialiseerumine ja valikõpingute moodulid? Kuidas õppijad saavad valikõpingute mooduleid valida? Mis muudatusi ja millest lähtuvalt on õppekavades aruandeperioodil tehtud? Kuidas toimub õppekavaarenduse protsessi ülevaatamine? Tooge näiteid parendustegevustest.

* 1. **õppekavade moodulite rakenduskavades on õpe kavandatud arvestades õppijate eripäraga, õppesisu ja -meetodid ning hindamiskriteeriumid ja -meetodid toetavad õppijat õpiväljundite saavutamisel ja võtmepädevuste arendamisel**

Kes ja kuidas on kaasatud moodulite rakenduskavade koostamisse? Kuidas moodulite rakenduskavade koostamisel arvestatakse õppijate eripäraga? Tooge näiteid. Kuidas ja millest lähtuvalt valitakse õppe- ja hindamismeetodid? Kuidas tagatakse, et õpiväljundid, õppesisu ja -meetodid ning hindamiskriteeriumid ja -meetodid on omavahel kooskõlas? Kuidas on õppekavarühmas korraldatud õppekava rakendamist toetava õppevara hankimine ja loomine? Millist tuge pakub kool/juhtkond õpetajatele õppevara ja metoodiliste materjalide koostamisel, uuendamisel ja kohandamisel sihtrühmale?

Analüüsige andmeid õppijate rahulolu trendide kohta õppesisu, -meetodite ja hindamisega õppekavadel. Analüüsige rahulolu trende ning tooge näiteid parendustegevustest.

**Tooge eelneva analüüsi põhjal välja õppekavade ja õppekavaarenduse valdkonna tugevused, parendusvaldkonnad ja kavandatud parendustegevused.**

**Tugevused** on **eelnevast analüüsist tulenevad** head tavad, uudsed lahendused jne, mis on andnud soovitud tulemusi. Tugevused on **enamat kui nõuetele vastavus.** Näiteks „Õppekavad on registreeritud EHISes“ ei ole tugevus, vaid õppe läbiviimise eeldus. Tugevused võivad sõltuda kooli või õppekavarühma eripärast ja kontekstist.

**Parendusvaldkonnad** on **eelnevast analüüsist tulenevad** hindamiskriteeriumile mittevastavused, kitsaskohad ja probleemid, mis on takistuseks kooli eesmärkide täitmisel. *Näiteks „... õppekavarühma ... õppekavade arendusse ei ole kaasatud regiooni tööandjad“.* Parendustegevused tulenevad parendusvaldkondadest ja on kavandatud eesmärgiga probleeme lahendada ja kitsaskohtadest üle saada.

*See juhis kehtib kõikide hindamisvaldkondade kohta.*

##### **Õppimise ja õpetamise hindamiskriteeriumid:**

* 1. **õppijate erialavalik on toetatud**

Kuidas informeeritakse potentsiaalseid õppijaid ja teisi huvigruppe õppimisvõimalustest? Mis tegevused lisaks toetavad erialavalikut enne ja pärast õppima asumist? Kuidas vastuvõtuprotsessis hinnatakse õpilaskandidaadi valmisolekut õppekaval õppimiseks ja tehakse kindlaks toetuse vajadus? Kuidas toimub õppimisvõimaluste tutvustamise ja vastuvõtuprotsessi ülevaatamine? Analüüsige nende protsesside tulemuslikkust ja tooge näiteid parendustegevustest.

* 1. **õpikeskkond, sh materjalid, vahendid ja tehnika toetab õppijat õpiväljundite saavutamisel**

Mis eesmärgid on seatud õpikeskkonna, sh digitaristu arendamisele? Kuidas tagatakse õpikeskkonna, sh digitaristu vastavus muutuvatele vajadustele (nt õppekavade, õppijate arvu muutus)? Andke hinnang õpikeskkonna ressursside, sh digitaalse õppevara piisavusele, aja- ja asjakohasusele ning kasutamise efektiivsusele; õppebaasi, -tehnika ja vahendite ristkasutusele koolis, teiste (õppe)asutuste ja ettevõtetega. Kuidas toimub õppijate tööohutusalane juhendamine ja tööohutuse tagamine? Kuidas järgitakse keskkonnahoiu ja säästva arengu põhimõtteid? Millised on õppijate iseseisva töö tegemise võimalused ja olmetingimused? Kuidas on väärtustatud sotsiaalne õpikeskkond? Kuidas toimub õpikeskkonna, sh digitaalse ülevaatamine? Kellelt on küsitud tagasisidet õpikeskkonna kohta? Esitage andmed õpikeskkonnaga rahulolu trendide kohta. Analüüsige rahulolu trende ja tooge näiteid parendustegevustest.

* 1. **õppekorraldus, sh praktilise töö ja praktikakorraldus lähtub õppijate ja õppevormide eripärast ja toetab õppijat õpiväljundite saavutamisel**

Kuidas kajastuvad õppekavadel õppijate ja õppevormide erisused õppekorralduses? Kuidas on digivõimalused integreeritud õppeprotsessi? Kuidas õpetajad juhendavad ja tagasisidestavad õppijate iseseisvat tööd? Kuidas jõuab õppekorralduslik informatsioon õppijateni? Kuidas on korraldatud praktiline töö õppekeskkonnas ja praktika? Kuidas on korraldatud praktikakohtade, sh välisriigis asuvate praktikakohtade leidmine ja hindamine? Kuidas toimub praktikakohapoolsete, sh välisriigis toimuva praktika juhendajate koolitamine ja nõustamine? Mis on õppija roll ja vastutus õppe korraldamisel, sh praktilise töö ja praktika korraldamisel? Kuidas on korraldatud kokkuvõttev hindamine, sh kutseeksami/erialase lõpueksami sooritamine? Kuidas teavitatakse õppijaid kutseeksami/lõpueksami sooritamise võimalustest ja nõuetest? Esitage andmed õppekorraldusega rahulolu trendide kohta. Analüüsige rahulolu trende ja tooge näiteid parendustegevustest.

* 1. **õppesisu, -metoodika ja hindamine, sh praktilisel tööl ja praktikal lähtub õpiväljunditest**

Kuidas õppeprotsessis, sh praktilisel tööl ja praktikal tagatakse, et õppesisu, -metoodika ja hindamine lähtub õpiväljunditest? Kuidas läbi kujundava hindamise toetatakse õppija arengut? Mis on õppija roll ja vastutus õppeprotsessi kujundamisel? Kuidas moodulite lõiming toetab õppijat õpiväljundite saavutamisel? Kuidas toetatakse õppijaid võistlustel, konkurssidel jm erialastel üritustel osalemiseks? Kuidas toetatakse praktika, sh välisriigis toimuva praktika ajal õppijat õpiväljundite saavutamisel? Kuidas hinnatakse iga õpilase praktika, sh välisriigis toimuva praktika õpiväljundite saavutamist? Esitage andmed rahulolu trendide kohta praktika läbiviimise ja juhendamisega.

Analüüsige rahulolu trende ja tooge näiteid parendustegevustest.

* 1. **õppijate toetamiseks on loodud tugiteenused ja need on õppijale kättesaadavad**

Kuidas tehakse kindlaks õppijate vajadus tugiteenuste (sh karjääriteenus, õpiabi, eri- ja sotsiaalpedagoogiline ning psühholoogiline) järele ja on korraldatud tugiteenuste kättesaadavus? Kuidas toimub õppijate karjäärialane nõustamine? Kuidas toetatakse hariduslike erivajadustega (HEV), täiskasvanud jt õppijaid? Kuidas tugispetsialistid ja õpetajad teevad õppijate toetamisel koostööd? Kuidas ja kellele saab õppija teada anda probleemidest (ebaõiglane kohtlemine, ahistamine, kiusamine vms)? Kuidas on korraldatud varasemate õpingute ja töökogemuse arvestamine? Esitage andmed õppetöö katkestajate osakaalu trendide kohta. Mis on väljalangemise põhjused ja mida on tehtud selle vähendamiseks? Esitage andmed rahulolu trendide kohta tugiteenuste kättesaadavuse ja tõhususega. Analüüsige rahulolu trende ning tooge näiteid parendustegevustest.

Lisaks valdkonna kriteeriumite täitmise analüüsile toob kool välja peamised **õppe tulemuslikkuse näitajate trendid ning analüüsib nende vastavust eesmärkidele**:

* andmed lõpetanute tööturul rakendumise, sh edasiõppijate osakaalu trendide kohta õppekavadel ja andmete lühianalüüs;
* andmed kutseeksami/ erialase lõpueksami sooritamise trendide kohta õppekavadel ja andmete lühianalüüs;
* muud õppe tulemuslikkuse näitajad (kutsemeistrivõistlused, konkursid jms).

**Tooge eelneva analüüsi põhjal välja õppimise ja õpetamise valdkonna tugevused, parendusvaldkonnad ja kavandatud parendustegevused.**

##### **Õpetajate[[1]](#footnote-1) hindamiskriteeriumid:**

* 1. **õppekavadel on vajaliku kvalifikatsiooniga õpetajad, sh praktikud ja pädevad praktikajuhendajad; õpetajatöö maht ja ametikohad on planeeritud**

Ülevaade õppekavade õpetajatest. Andke hinnang õpetajate, sh praktikute arvu piisavusele õppekavadel, vanuselisele struktuurile ja töökoormusele. Millest lähtuvalt on planeeritud õpetajatöö maht ja ametikohad? Mis eesmärgid ja millest lähtuvalt on seatud õpetajate kvalifikatsioonile? Andke hinnang õpetajate kvalifikatsiooni tasemele, sh praktikute kvalifikatsiooni vastavusele kooli seatud nõuetele. Kuidas toetatakse algajat õpetajat ja praktikust õpetajat? Analüüsige õpetajatega rahulolu trende ja tooge näiteid parendustegevustest.

* 1. **õpetajate kutse-, eri- ja ametialane areng lähtub õppekavadest, õppijate vajadustest ja osapoolte tagasisidest ning eneseanalüüsist**

Kuidas planeeritakse õpetajate kutse-, eri- ja ametialast arengut? Andke hinnang selle süsteemsusele. Millest lähtuvalt ja kuidas seatakse prioriteedid kutseõpetajate kompetentside arendamisel? Kuidas toetatakse õpetajat metoodiliselt? Kuidas arendatakse hariduslike erivajadustega õppijate märkamise ja toetamise kompetentse? Kuidas toimub õpetajate digipädevuse arendamine, sh distantsõppe läbiviimisel? Kuidas on tagatud õpetajate kursisolek eriala uuenduslike tehnoloogiatega? Kuidas on kavandatud ja toetatakse õpetajate stažeerimist? Kuidas analüüsitakse selle tulemuslikkust? Kuidas on tagatud õpetajate kursisolek nüüdisaegse õpikäsitusega? Mille kaudu ja kuidas hinnatakse nüüdisaegse õpikäsituse rakendamist?

Kuidas analüüsitakse ja mille alusel hinnatakse kutseõpetajate täienduskoolituste tõhusust ja mõju? Kuidas õpetajad jagavad koolitustel omandatut ja kogemusi kolleegidele? Kuidas õpetajaid innustatakse koostööle? Mis eesmärgil osalevad õpetajad erialastes võrgustikes, teevad koostööd teiste õppekavarühmadega koolis ning partneritega Eestis ja välisriikides? Andke hinnang koostöö tulemuslikkusele. Tooge näiteid, kuidas õpetajad on õpitut rakendanud õppeprotsessis. Kuidas hinnatakse ja tunnustatakse õpetaja professionaalset arengut ja tema oskust juhtida nüüdisaegset õppeprotsessi?

**Tooge eelneva analüüsi põhjal välja õpetajate valdkonna tugevused, parendusvaldkonnad ja kavandatud parendustegevused.**

## Kokkuvõte ... õppekavarühmade peamistest tugevustest ja parendusvaldkondadest

Hinnatavate õppekavarühmade analüüs lõpeb lühikokkuvõttega õppekavarühmade õppekavade hindamisvaldkondade **peamistest tugevustest ja parendusvaldkondadest, millele on lisatud parendusvaldkondade põhjal plaanitud parendustegevused**.

Selles osas tuuakse õppekavarühmade hindamisvaldkondadest välja õppeprotsessi **kõige olulisemad** tugevused, mis on olnud tulemuslikud, ja parendusvaldkonnad, mille parendamine oleks tulemuslikkuse tõstmisel kõige mõjusam.

*See juhis aruande valmides kustutatakse.*

Näidistabel 1. Parendustegevuste plaan

|  |  |  |  |  |  |
| --- | --- | --- | --- | --- | --- |
| **parendusvaldkond/vajadus** | **tegevus(ed)** | **vastutajad** | **tähtaeg** | **ressursid** | **soovitud tulemus** |
|  |  |  |  |  |  |

Lõpuks selgitage, kuidas jälgitakse eneseanalüüsi põhjal koostatud parendustegevuste elluviimist õppekavarühma ja/või struktuuriüksuse/kooli tasandil.

## ANALÜÜSIOSA STRUKTUURI SKEEM

|  |  |  |  |  |
| --- | --- | --- | --- | --- |
| **hindamisvaldkond** |  | **hindamisvaldkond** |  | **õppekavarühmade õppekavad**  |
| B1analüüs **õppekavad ja õppekavaarendus**  |  | **tugevused, parendusvaldkonnad, parendustegevused** |  | **õppekavade****peamised****tugevused, parendus­valdkonnad ja** **kavandatud parendus­tegevused** |
|  |  |  |  |
| analüüs **õppimine ja õpetamine** |  | **tugevused, parendusvaldkonnad, parendustegevused** |  |
|  |  |  |  |
| analüüs **õpetajad**  |  | **tugevused, parendusvaldkonnad, parendustegevused** |  |

## HEA ENESEANALÜÜSI ARUANDE TUNNUSED

Eneseanalüüsi aruande kaudu annab kool teavet õppekasvatustöö kvaliteedi ja arendamise kohta hinnatavates õppekavarühmades. Aruanne on sisend kvaliteedihindamise protsessile ja seega kooli ning õppekavarühmade visiitkaart ja maine kujundaja, näidates kooli võimekust õppe kvaliteedi taset analüüsida ja õppekavarühmade arengut kujundada.

**Hea eneseanalüüs on:**

**sisehindamisele tuginev ja kriteeriumidest lähtuv**

Eneseanalüüsi aruanne tugineb sisehindamisele, mille kaudu hinnatakse eesmärkide ja sihtnäitajate saavutamise taset õppekavarühmades. Sisehindamine on kooskõlas kvaliteedihindamise kriteeriumidega. See on meeskonnatöö, kuhu on kaasatud õppekavarühmade õppijad, õpetajad, partnerid jt osapooled. Aruande koostamisse on kaasatud õppekavarühmade võtmeisikud ning aruanne on kooskõlastatud kooli nõukogu ja nõunike koguga.

**õppekavarühmade õppekavade ja õppijate spetsiifiline**

Eneseanalüüs toob selgelt esile õppekavarühmade õppekavade ja õppijate eripära ning kuidas õppeprotsessis eripärast lähtutakse. Näited on konkreetsed ja faktipõhised. Tulemusnäitajad on segmenteeritud piisava detailsusega, nt õppekavati.

**analüütiline**

Eneseanalüüs toob välja õppekavarühmade tugevused ja parendusvaldkonnad ning nende põhjal planeeritud parendustegevused. Analüüs näitab eesmärkide, tegevuste ja tulemuste seoseid, on loogiline ja kergesti jälgitav. Iga tugevus ja parendusvaldkond tuleneb analüüsist. Info on usaldusväärne, konkreetne ja kontsentreeritud.

**parendustele ja arengule orienteeritud**

Eneseanalüüs lähtub kooli ja õppekavarühmade eesmärkidest ning järgib pideva parendamise (PDCA) põhimõtet. Parendustegevused tulenevad analüüsist, on konkreetsed, mõõdetavad, kokkuleppelised, saavutatavad ja ajastatud. Parendustegevused on sidusad õppekavarühmade tegevuskavadega.

**korrektne ja asjatundlik**

Eneseanalüüsi aruandes kasutatud kutseharidusvaldkonna terminid, õppekavarühmade, kutseõppeliikide ja -vormide nimetused on korrektsed. Aruanne on struktureeritud, kokkuvõtted toovad analüüsist esile peamise. Aruande vormistus on korrektne, kasutatud on ühtset fonti, laadi, reavahet ning loendust. Tabelitele on lisatud selgitused, lühendid on defineeritud. Leheküljed on nummerdatud ja sisukord lisatud. Õigekiri on kontrollitud. Aruandesse lisatud hüperlingid töötavad. Kontaktandmed on kontrollitud.

**kooskõlas kooli kodulehega**

Eneseanalüüsis esitatud info on vastavuses kooli kodulehel oleva info ja dokumentidega. Kodulehel on kättesaadavad ajakohased õppekavad, moodulite rakenduskavad, arengukava. Avalikustatud info ja dokumendid (õppekorralduseeskiri, praktika dokumendid, vastuvõtuinfo jms) on ajakohased, korrektsed ja vastavuses analüüsis esitatuga.

## HINDAMISKÜLASTUSE KORRALDAMISE JUHEND KOOLILE

1. Hindamiskülastuse läbiviimine on õppekavarühma hindamisel kohustuslik. Eesti Hariduse Kvaliteediagentuur (HAKA) kooskõlastab kooliga hindamiskülastuse toimumise aja. Hindamiskülastus võib toimuda osaliselt või täielikult virtuaalselt.

## I KOOLI KONTAKTISIK

1. Kooli juht määrabkontaktisiku, kes vastutab külastuse ladusa toimimise ja õigeaegse infovahetuseeest kooli ja komisjoni vahel.
2. Õppekavarühma esmahindamisel märgib kool kontaktisiku nime, ameti, telefoni ja e-posti aadressi taotluses või edastab hiljemalt üks kuu enne hindamiskülastust Eesti Hariduse Kvaliteediagentuurile (HAKA).
3. Õppekavarühma kordushindamisel ja kvaliteedihindamisel märgib kool kontaktisiku nime, ameti, telefoni ja e-posti aadressi eneseanalüüsi aruandes. Kui kvaliteedihindamisel on tegemist mitme õppekavarühma või õppekoha hindamisega, määratakse üks koordineeriv kontaktisik, kes tagab hindamiskülastuse ühtse kavandamise koolis.

## II HINDAMISKÜLASTUSE KAVANDAMINE

1. HAKA hindamiskomisjoni koordinaator saadab hindamiskülastuse esialgse kava koolile hiljemalt 10 tööpäeva enne hindamiskülastust. Kavas on planeeritud vestluste ja vaatluste formaat ja teemad, ajad ja eeldatavad isikud/ametikohad, kellega soovitakse kohtuda ning nimekiri lisamaterjalidest, millega soovitakse tutvuda.
2. Kool täiendab kava konkreetsete isikute nimede, ametikohtade ja e-posti aadressidega. Kool teeb ettepanekuid vestluste ja vaatluste aegade ja formaadi osas vastavalt oma struktuurile ja õppetöö korraldusele, pidades silmas, et:
* maksimaalne osalejate arv ühel vestlusel on 5-6;
* üks inimene osaleb ühel vestlusel. Kui inimese vastutusala katab mitme vestluse teemaderingi, annab

kool sellest komisjonile teada;

* ühel vestlusel osalevad ühe juhtimistasandi esindajad.
1. Kool esitab HAKAle täiendatud kava hiljemalt viis tööpäeva enne hindamiskülastust. Kui enne külastust on vajalik teha kavas põhjendatud muudatusi, informeerib kontaktisik sellest viivitamatult hindamiskomisjoni koordinaatorit.

## III HINDAMISKÜLASTUSE LÄBIVIIMINE

1. Hindamiskomisjoni liikmetel on õigus ja kool võimaldab külastuse käigus:
* vestelda kooli nõunike kogu liikmetega, pidaja esindajatega, töötajate, õppijate (esmahindamisel vajadusel teiste õppekavarühmade õppijatega) ja koostööpartneritega;
* tutvuda kooli dokumentatsiooni ning töö- ja õpikeskkonnaga;
* õppekavarühma kordus- ja kvaliteedihindamisel külastada õppetegevuse erinevaid vorme ja õppekavarühma praktikakohti.
1. Kui hindamisvestlused toimuvad kooli ruumides, annab kool hindamiskomisjoni käsutusse omaette ruumi, kus on interneti kasutamise võimalus. Video vahendusel toimuvateks vestlusteks on kasutamisvalmis tehnika ruumis olemas.
2. Muudatustest päevakavas informeerib kontaktisik viivitamatult komisjoni koordinaatorit.
3. Kool peab hoiduma toimingutest, mis võivad näida hindamiskomisjoni mõjutamisena (kutsed neljasilmavestlustele, kingitused, ühised õhtusöögid, jms).
1. Õpetajad on antud dokumendi kontekstis kõik õppekasvatusala töötajad (sh praktilise töö juhendajad, praktikajuhendajad koolis jt) [↑](#footnote-ref-1)